**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL VIEŠOSIOS ĮSTAIGOS KLAIPĖDOS KRAŠTO BURIAVIMO SPORTO MOKYKLOS „ŽIEMYS“ DALININKO KAPITALO ĮNAŠO DIDINIMO PROJEKTO**

**1. Sprendimo projekto esmė, tikslai ir uždaviniai.**

Perduoti Klaipėdos miesto savivaldybei nuosavybės teise priklausantį finansinį turtą –   
12 600,00 Eur, kaip savivaldybės dalininkės įnašą viešojoje įstaigoje Klaipėdos krašto buriavimo sporto mokykloje „Žiemys“, didinant šios viešosios įstaigos dalininkų kapitalą.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos vietos savivaldos įstatymo 16 straipsnio 2 dalies 26 punktas nustato išimtinę savivaldybės tarybos kompetenciją – sprendimų dėl disponavimo savivaldybei nuosavybės teise priklausančiu turtu priėmimą, šio turto valdymo, naudojimo ir disponavimo juo tvarkos taisyklių nustatymą, išskyrus atvejus, kai tvarka yra nustatyta įstatymuose ar jų pagrindu priimtuose kituose teisės aktuose. To paties straipsnio 3 dalies 9 punktas įtvirtina paprastąją savivaldybės tarybos kompetenciją – įgyvendinti juridinio asmens dalyvio kompetencijai pagal įstatymus priskirtas teises ir vykdyti pareigas.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalis numato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant viešosios įstaigos dalininkų kapitalą, jei savivaldybė yra jos dalyvė. Savivaldybė kartu su Klaipėdos rajono savivaldybe ir Klaipėdos miesto jūriniu buriavimo klubu yra viešosios įstaigos Klaipėdos krašto buriavimo sporto mokyklos „Žiemys“ steigėja ir dalininkė, todėl gali investuoti turtą, didindama viešosios įstaigos dalininko kapitalą.

Lietuvos Respublikos viešųjų įstaigų įstatymo 13 straipsnio 6 dalis nustato, kad dalininkų kapitalas gali būti didinamas tik dalininkų įnašais, 3 dalis reglamentuoja, kad dalininkų įnašai gali būti pinigai.

Vadovaujantis Lietuvos Respublikos Vyriausybės 2007 m. liepos 4 d. nutarimu Nr. 758 patvirtinto sprendimo investuoti valstybės ir savivaldybių turtą priėmimo tvarkos aprašo 7 punktu, nustatančiu, kad pasiūlymus savivaldybės tarybai dėl sprendimo investuoti savivaldybės turtą priėmimo teikia savivaldybės vykdomoji institucija, siūloma Klaipėdos miesto savivaldybės tarybai priimti sprendimą investuoti savivaldybei nuosavybės teise priklausantį finansinį turtą – 12 600,00 Eur, didinant viešosios įstaigos Klaipėdos krašto buriavimo sporto mokyklos „Žiemys“ (toliau – Įstaiga) dalininko kapitalą.

Įstaigos 2018-09-18 neeiliniame visuotiniame dalininkų susirinkime buvo svarstoma dėl galutinio sprendimo priėmimo – Įstaigos faktiškai sukauptą patirtą praeitų laikotarpių nuostolių sumą, susidariusią iš ilgalaikio turto nusidėvėjimo, padengti Įstaigos dalininkų įnašais. Siūlyta kreiptis į Klaipėdos miesto savivaldybės tarybą dėl Įstaigos dalininkų kapitalo didinimo.

Vadovaujantis Įstaigos 2017 m. ilgalaikio turto apyvartos ataskaita (pridedama), bendra Įstaigos nuostolių suma sudaro 83 642,63 Eur. Klaipėdos miesto savivaldybei tenkanti suma, nuostoliams padengti, sudaro 12 563,54 Eur, Klaipėdos rajono savivaldybei – 11 962,70 Eur, Klaipėdos jūriniam buriuotojų klubui – 59 116,39 Eur.

Šiuo metu Įstaigos dalininkų kapitalas sudaro 136 633,19 Eur. Dalininkų įnašai atvaizduoti lentelėje:

|  |  |  |  |
| --- | --- | --- | --- |
| Eil. Nr. | Įstaigos dalininkas | Dalininko įnašas (Eur) | Dalininko įnašo dalis bendrame dalininkų kapitale (proc.) |
| 1. | Klaipėdos miesto savivaldybė | 40 962 | 29,98 |
| 2. | Klaipėdos rajono savivaldybė | 14 481 | 10,60 |
| 3. | Klaipėdos miesto jūrinis buriuotojų klubas | 81 190,19 | 59,42 |
|  | Iš viso: | 136 633,19 | 100 |

Lietuvos Respublikos viešųjų įstaigų įstatymo 13 straipsnio 9 dalis reglamentuoja, kad viešosios įstaigos nuostoliai negali būti mažinami iš perkainojimo rezervo. Kitų apribojimų įstaigos nuostoliams padengti nenustatyta.

Klaipėdos miesto savivaldybės strateginio veiklos plano 2019-2021 metų Kūno kultūros ir sporto plėtros programos projekte yra numatyta priemonė 11.01.02.06. „VšĮ Klaipėdos krašto buriavimo sporto mokyklos „Žiemys“ dalininko kapitalo didinimas.“ Šiai priemonei 2019 metais yra numatyta 12 600 Eur.

Sprendimas investuoti finansinį turtą tenkina šiuos Lietuvos Respublikos valstybės ir savivaldybių turto valdymo, naudojimo ir disponavimu juo įstatymo 22 straipsnio 2 dalyje 5, 7 ir 9 punktuose nurodytus investavimo kriterijus:

1.investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas);

2.bus užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas;

3. investavimo tikslas ir siekiamas rezultatas nustatyti teisės aktuose, įgyvendinančiuose strateginio planavimo dokumentus.

Vadovaujantis Lietuvos Respublikos vietos savivaldos įstatymo 6 straipsnio 29 punktu, viena iš savivaldybės savarankiškųjų funkcijų yra kūno kultūros ir sporto plėtojimas, gyventojų poilsio organizavimas. Viešoji įstaiga Klaipėdos krašto buriavimo sporto mokykla „Žiemys“ ugdo jauną klaipėdiečių kartą, kurie išmoktų buriuoti bei garsintų Lietuvos vardą Europos, Pasaulio čempionatuose ir olimpiadose. Savivaldybės turto investicija leis užtikrinti buriavimo ugdymo procesą, pagerinti viešosios įstaigos teikiamų paslaugų kokybę.

**3. Kokių rezultatų laukiama.**

Bus investuotas Savivaldybės finansinis turtas ir padidintas Įstaigos dalininkų kapitalas.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

12 600 Eur.Lėšos skiriamos iš Klaipėdos miesto savivaldybės biudžeto.

**6. Galimos teigiamos ar neigiamos sprendimo priėmimo pasekmės.**

Investavus turtą bus užtikrinta tinkama viešosios įstaigos Klaipėdos krašto buriavimo sporto mokyklos „Žiemys“ veikla, kokybiškas savivaldybės funkcijų atlikimas, t. y. investicija leis užtikrinti buriavimo ugdymo procesą, pagerinti viešosios įstaigos teikiamų paslaugų kokybę. Neigiamų pasekmių nenumatoma.

Teikiame svarstyti šį sprendimo projektą.

PRIDEDAMA:

1. Įstaigos 2018-09-18 neeilinio visuotinio dalininkų susirinkimo protokolo Nr. 2018-05 kopija, 2 lapai.
2. Įstaigos 2017 m. ilgalaikio turto apyvartos ataskaita, 1 lapas.
3. Įstaigos 2018-02-02 dalininko pažymėjimo Nr. 1 kopija, 1 lapas.
4. Viešosios įstaigos Klaipėdos krašto buriavimo sporto mokyklos „Žiemys“ 2017 m. veiklos ataskaita, 3 lapai.

Turto skyriaus vedėjas Edvardas Simokaitis